## Martínez Mus destaca davant sindicats i patronal l’esforç inversor després de les riuades malgrat la situació d’asfíxia econòmica

*** El titular de Medi Ambient ha presidit la reunió de la Mesa de Diàleg Social i Sostenibilitat Mediambiental
* La Conselleria ha hagut de duplicar el pressupost ordinari, que supera els 1.100 milions d’euros “amb gasto extraordinari”**

El conseller de Medi Ambient, Infraestructures i Territori, Vicente Martínez Mus, ha presidit este dimecres la reunió de la Mesa de Diàleg Social i Sostenibilitat Mediambiental amb patronal i sindicats, a on ha destacat l’esforç inversor després de les riuades malgrat la complicada situació econòmica de la Generalitat.

Martínez Mus s’ha pronunciat en estos termes després de la trobada en la qual han participat el secretari autonòmic de Medi Ambient, Raúl Mérida, així com els representants d’UGT, CCOO i de la Confederació Empresarial Valenciana (CEV) amb l’objectiu de reforçar la col·laboració amb les diferents entitats i donar compte de les actuacions previstes.

El titular de Medi Ambient ha assegurat que, després de les riuades, va ser necessària la suspensió del procés de tramitació parlamentària dels pressupostos de la Generalitat per a 2025, que finalment van ser aprovats en el mes de maig. Esta situació ha tingut un gran impacte en la Conselleria de Medi Ambient, Infraestructures i Territori, ja que ha suposat duplicar el pressupost ordinari d’este departament, que supera els 1.100 milions d’euros en l’actual exercici.

“D’esta manera -ha explicat el conseller- els esforços s’han centrat a atendre en un primer moment l’emergència provocada per les riuades, a través de les diferents direccions generals, tasca que encara hui continua en marxa, i en un segon pla anar atenent també els compromisos ordinaris previstos en el pressupost”.

Mus ha presentat un balanç de les actuacions impulsades per la Generalitat per a mitigar l’impacte de les inundacions del passat mes d’octubre i ha subratllat que “tot este procés de gasto extraordinari s’ha escomés, i s’està escometent, sense ajudes per part de l’Estat. A esta data, no ha arribat el FLA a la Comunitat Valenciana, ni tampoc es modificarà el sistema de finançament autonòmic”. Esta situació ha portat al fet que la Generalitat estiga elaborant un pla de revisió del gasto, derivat de l’asfíxia econòmica a la qual s’està sotmetent la Comunitat Valenciana.

La inversió de la Conselleria de Medi Ambient, Infraestructures i Territori per a la reconstrucció se situa en 600 milions d’euros corresponents a les partides següents: reparació de carreteres de titularitat de la Generalitat, carreteres de titularitat d’ajuntaments i les depuradores i col·lectors a càrrec de l’Entitat Pública de Sanejament d’Aigües Residuals de la Comunitat Valenciana (EPSAR). També s’ha dedicat un important esforç a la restauració del servici de Metrovalencia i la retirada de residus, estris i voluminosos, a més de la restauració de camins de prevenció d’incendis forestals.

Fecha: 16/07/2025